Айвър Томас
Когато жена ви подозира, че има друга

Превод от английски: Милена Филчева, 2002

chitanka.info

Тя ще изчака да влезете във кухнята,

за да подуши въздуха, и ще докосне рамото ви

сякаш сте натъпкани със конски косми.

Ще се вглежда във очите ви за образа на другата,

запечатан в тях, а после ще попита:

— Какво бе времето във три следобед?

Ще оглежда вашата кола със лупа,

таблото ще избърше, ще дири отпечатъци от пръсти, влакънца,

или пък пръст и песъчинки. Ще бъдете подложени на разпит.

Ще провери километража, налягането в гумите,

наклона на седалките,

капака ще отвори, бензина ще източи.

Ще вземе мобифона ви

и ще го стъпче с ток,

и ще пресее късчетата за непознати телефонни номера.

Ще вземе кръвна проба от ваша вена,

ще подложи на анализ съдържанието на стомаха ви

да търси риба, мазно ядене и манго.

Докато спите, ще среже семенниците ви

и семенните ви каналчета за скорошни следи от сперма,

ще изследва вашата простата — ще й се стори твърда.

Ще лежи до вас,

ще дебне устните ви да прошепнат друго име,

ще наблюдава клепките ви как припърхват от кошмарен сън.

Ще разцепи черепа ви с брадва,

ще разрови с пръсти образите, изпопадали

от очния ви нерв, все още ли е топъл мозъкът?

А после в събота или в неделя двамата ще си попушите,

ще изпиете бутилка вино и тя ще се засмее,

докато й казвате шегата, която друга е подхвърлила.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.